‘กสิกร’โตกว่าอุตฯเงินไหลเข้า9พันล.
บลจ.กสิกรเฮ! กองทุนรวมโตกว่าอุตสาหกรรม เงินใหม่ซบตราสารหนี้ 9,000 ล้านบาท
22 ก.พ. 2555

บลจ.กสิกรเฮ! กองทุนรวมโตกว่าอุตสาหกรรม เงินใหม่ซบตราสารหนี้ 9,000 ล้านบาท
นายอำพล โพธิ์โลหะกุล ประธาน กรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตั้งแต่ต้นปี 2555 จนถึงวันที่ 10 ก.พ.ที่ผ่านมา กองทุนรวมของบริษัทมีอัตราการเติบโตสูงกว่าอุตสาหกรรม โดยมีมูลค่าทรัพย์สินสุทธิเพิ่มขึ้น 9,279 ล้านบาท หรือ 1.75% จากสิ้นปี 2554 ขณะที่อุตสาหกรรมกองทุนรวมโต 1.24% 
“การเติบโตของบริษัทเป็นผลจากเงินไหลเข้ากองทุนตราสารหนี้แบบกำหนดอายุหรือเทอมฟันด์ที่เปิดขายทุกสัปดาห์ ส่วนอุตสาหกรรมโดยรวมเติบโตจากกลุ่มกองทุนตราสารหนี้เป็นหลักและได้ปัจจัยหนุนจากหุ้นที่เพิ่มขึ้น กองทุนอสังหาริมทรัพย์ที่ได้ประโยชน์จากราคาประเมินที่ปรับตัวสูงขึ้น” นายอำพล กล่าว
สำหรับสัปดาห์นี้บริษัทจะเปิดขายกองทุนเปิดเค ตราสารหนี้ 6 เดือน เอแอล คาดผลตอบแทน 3.00% ต่อปี ลงทุนพันธบัตรรัฐบาลไทยคู่กับตราสารหนี้ประเทศอินเดียและฮ่องกง รวมทั้งเงินฝากแบงก์ประเทศอินเดียและฮ่องกง โดยปิดความเสี่ยงอัตราแลกเปลี่ยน 
นอกจากนี้ เปิดขายกองทุนเปิดเค คุ้มครองเงินต้น ตราสารหนี้ไทย 3 เดือน แซท ลงทุนพันธบัตรรัฐบาล คาดผลตอบแทน 2.70% ต่อปี